Covid-19: Die invloed op die landbou- en voedselsektor - Corona Krisissentrum
Tuis / Covid 19 en die ekonomie / Covid-19: Die invloed op die landbou- en voedselsektor
Covid-19: Die invloed op die landbou- en voedselsektor
Thoko Didiza, die minister van landbou, grondhervorming en landelike ontwikkeling, het op Dinsdag 24 Maart meer duidelikheid gegee oor hoe die regering die impak van Covid-19 op die landbousektor gaan verlig en het ook duidelikheid gegee oor die maatreëls wat ingestel is om dié sektor gedurende die nasionale inperkingstydperk te reguleer.
Die landbou- en voedselvoorsieningsektor is een van die land se belangrikste stelsels en is verantwoordelik vir miljoene landsburgers se bestaan. Die sektor sal dus ook in die tydperk van afsondering in werking bly.
Die dienste wat in werking bly, sluit die volgende in:
Die verskaffing van veeartsenykundige dienste, veilings vir vee en die verkoop van ander landboukommoditeite word ook voortgesit. Dit geld wel onder streng voorwaardes soos deur die president voorgeskryf.
Die uitvoer en invoer van kritieke landboukommoditeite en die logistieke maatreëls daarvoor sal gedurende die inperkingstydperk voortgaan om nasionale en wêreldwye voedselsekerheid te verseker.
Volgens die minister is die verskaffing van noodsaaklike dienste nie net beperk tot kleinhandelaars nie, maar die hele voedselwaardeketting, vanaf plaasverwante bedrywighede, landboubedryfwighede en voedselvervaardiging, logistieke en verwante dienste, groothandel- en kleinhandelsdienste, tot alle ondersteuningsfunksies wat verseker dat die landbousektor doeltreffend funksioneer.
"Ek sal oes-skattings gereeld op datum bring om die land in te lig oor ons kritieke kommoditeitsvoorraad om te verseker dat dit nie verhoogde pryse in die sektor tot gevolg het nie. Voedselprysmonitering sal op voedselmandjie-kommoditeite uitgevoer word en die bevindings sal op 'n gereelde basis aan die land gerapporteer word," aldus minister Didiza.
Die departement het 'n pakket van R1,2 miljard opsygesit om die gevolge van die virus te hanteer en om volhoubare voedselproduksie ook na afloop van die pandemie te verseker. Die departement sal binnekort die besonderhede van hierdie pakket, tesame met die aansoekkanale beskikbaar stel. Die departement het ook R100 miljoen aan die Landbank beskikbaar gestel om boere in nood te help.
Die minister doen 'n beroep op die publiek om nie paniekaankope te doen nie en het die versekering gegee dat die land voldoende voedselvoorrade het. Sy meen dat paniekaankope slegs ontwrigting in die voedselstelsel sal veroorsaak.
Die minister sê dat die departement saam met die bedryf aan operasionele prosedures werk wat sal verseker dat die maatreëls wat deur die president aangekondig is, geld en dat die nodige voorkomende beskerming aan werkers, veral plaaswerkers, gegee word.